TARYBOS SPRENDIMAS
2009 m. liepos 7 d.
dėl perviršinio deficito Maltoje
(2009/587/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 104 straipsnio 6 dalį,
atsižvelgdama į Komisijos rekomendaciją,
atsižvelgdama į Maltos pateiktas pastabas,
kadangi:
(1)
Pagal Sutarties 104 straipsnį valstybės narės turi vengti perviršinio valdžios sektoriaus deficito.
(2)
Stabilumo ir augimo pakto pagrindinis tikslas yra patikimi valstybės finansai - priemonė sudaryti geresnes sąlygas kainų stabilumui ir dideliam tvariam augimui, leidžiančiam kurti naujas darbo vietas.
(3)
Pagal Sutarties 104 straipsnyje nustatytą perviršinio deficito procedūrą (PDP), kuri paaiškinta 1997 m. liepos 7 d. Tarybos reglamente (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo (1), kuris yra Stabilumo ir augimo pakto sudėtinė dalis, numatyta priimti sprendimą dėl perviršinio deficito. Prie Sutarties pridėtame Protokole dėl perviršinio deficito procedūros nustatomos papildomos nuostatos, susijusios su PDP įgyvendinimu. Tarybos reglamentu (EB) Nr. 3605/93 (2) nustatytos išsamios taisyklės ir apibrėžtys, susijusios su to protokolo nuostatų taikymu.
(4)
2005 m. Stabilumo ir augimo pakto reforma buvo siekiama sustiprinti jo efektyvumą ir ekonominius pagrindus bei užtikrinti valstybės finansų ilgalaikį tvarumą. Ja buvo siekiama užtikrinti, kad visuose PDP etapuose būtų visų pirma visiškai atsižvelgta į ekonomikos ir biudžeto aplinkybes. Taip Stabilumo ir augimo pakte numatyta struktūra, kuria palaikoma Vyriausybės politika, skirta greitai grįžti prie tvirtos biudžeto būklės, atsižvelgiant į ekonominę situaciją.
(5)
Sutarties 104 straipsnio 5 dalyje reikalaujama, kad Komisija pateiktų Tarybai nuomonę, jeigu Komisija mano, kad valstybėje narėje yra susidaręs arba gali susidaryti perviršinis deficitas. Atsižvelgdama į savo pranešimą pagal Sutarties 104 straipsnio 3 dalį ir į Ekonomikos ir finansų komiteto nuomonę pagal Sutarties 104 straipsnio 4 dalį, Komisija padarė išvadą, kad Maltoje yra susidaręs perviršinis deficitas. Todėl 2009 m. birželio 24 d. Komisija tokią nuomonę dėl Maltos pateikė Tarybai (3).
(6)
Sutarties 104 straipsnio 6 dalyje teigiama, kad Taryba, prieš priimdama sprendimą, ar yra susidaręs perviršinis deficitas, turėtų apsvarstyti ir nuodugniai įvertinti visas pastabas, kurias atitinkama valstybė narė pageidauja pateikti. Maltos atveju, atlikus šį bendrą įvertinimą, daroma šiame sprendime išdėstyta išvada.
(7)
Remiantis duomenimis, kuriuos 2009 m. kovo mėn. pateikė Maltos valdžios institucijos ir vėliau patvirtino Eurostatas, valdžios sektoriaus deficitas Maltoje 2008 m. buvo 4,7 % BVP, taigi smarkiai viršijo 3 % BVP pamatinę vertę. Deficitas nėra artimas 3 % BVP pamatinei vertei ir pamatinės vertės viršijimas negali būti laikomas išimtiniu, kaip apibrėžta Sutartyje bei Stabilumo ir augimo pakte. Visų pirma jis atsirado ne dėl neįprasto įvykio ar didelio ekonomikos nuosmukio 2008 m., kaip apibrėžta Sutartyje bei Stabilumo ir augimo pakte. Iš tiesų 2005-2007 m. realusis BVP augimas kasmet viršijo 3 %, t. y. buvo daug didesnis už potencialųjį augimą. 2008 m. ekonomikos augimas sulėtėjo, bet išliko teigiamas (1,6 %) ir, remiantis naujausiais duomenimis, buvo padidintas iki 2,5 %. Be to, pamatinės vertės viršijimas negali būti laikomas laikinu. Komisijos tarnybų 2009 m. pavasario prognozėje numatoma, kad prognozės apimamu laikotarpiu deficito rodiklis sumažės, bet ir toliau viršys ribą, t. y. bus 3,6 % BVP 2009 m. ir, darant įprastinę prielaidą, kad politika nesikeis, 3,2 % BVP 2010 m. Todėl Sutartyje nustatytas deficito kriterijus nėra įvykdytas.
(8)
Bendroji valdžios sektoriaus skola nuo 2003 m. viršijo 60 % BVP pamatinę vertę ir 2008 m. buvo 64,1 % BVP. Komisijos tarnybų 2009 m. pavasario prognozėje numatoma, kad valdžios sektoriaus skola palaipsniui didės ir 2010 m. bus beveik 69 %. Negali būti laikoma, kad skolos santykis mažėja pakankamai ir tinkamu tempu artėja prie pamatinės vertės, kaip apibrėžta Sutartyje bei Stabilumo ir augimo pakte. Todėl Sutartyje nustatytas skolos kriterijus nėra įvykdytas.
(9)
Pagal Reglamento (EB) Nr. 1467/97 2 straipsnio 4 dalį, priimant Tarybos sprendimą dėl perviršinio deficito pagal Sutarties 104 straipsnio 6 dalį, į svarbius veiksnius galima atsižvelgti tik tuomet, jeigu visapusiškai laikomasi dvigubos sąlygos - kad deficitas išliktų artimas pamatinei vertei ir pamatinės vertės perviršis būtų laikinas. Maltos atveju ši dviguba sąlyga nėra tenkinama. Todėl priimant šį sprendimą į svarbius veiksnius neatsižvelgiama,
PRIĖMĖ ŠĮ SPRENDIMĄ:
1 straipsnis
Atlikus bendrą įvertinimą nustatyta, kad Maltoje yra susidaręs perviršinis deficitas.
2 straipsnis
Šis sprendimas skirtas Maltos Respublikai.
Priimta Briuselyje 2009 m. liepos 7 d.